Sant Andreu Jazz Band

Sant Andreu Jazz Band on Barcelonassa toimiva Big Band jonka soittajat ovat 7-21-vuotiaita lapsia ja nuoria. Orkesterin johtajana toimii jazzmuusikko ja musiikkipedagogi Joan Chamorro.

Poikkeuksellinen Nuorten Big Band 
Sant Andreu Jazz Band eroaa monista muista lasten/nuorten orkestereista sen vaativan ohjelmiston sekä soittajien poikkeuksellisen laajan ikäjakauman vuoksi. Bändille on tunnusomaista myös aivan nuorien, jopa alle 10-vuotiaiden merkittävä rooli soolo-osuuksien soittajina.

Kapellimestari Joan Chamorron ohella ohjelmiston sovituksista vastaavat useat jazzmusiikin ammattilaiset, mm. pianisti Joan Monné, pasunisti Sergi Vergés sekä muusikko-säveltäjä Alfons Carrascosa.

Historia 
Orkesteri perustettiin vuonna 2006 Barcelonassa, Escola Municipal de Música de Sant Andreu -musiikkikoulussa. Se on esiintynyt lukuisissa konserteissa ja festivaaleilla ympäri Kataloniaa, muualla Espanjassa sekä naapurimaissa kuten Ranskassa ja Andorrassa. Big Bandin ensimmäinen CD/DVD Jazzing: Live at Casa Fuster julkaistiin 2009. Tunnettujen ammattimuusikoiden ohella solisteina toimivat myös orkesterin omat, lahjakkaat nuoret soittajat kuten tuolloin 14-vuotias Andrea Motis.

Orkesteri teki läpimurtonsa vuonna 2010 esiintyen yli 20 eri festivaalilla, kuten mm. Valls, Terrassa, Girona, Barcelona, Platja d'Aro. Se pääsi esiintymään Barcelonan tunnetuimmissa konserttipaikoissa kuten jazzklubi el Jamboree, Palau de la Música Catalana, JazzSi sekä Casa Fuster. Big Bandin mukana esiintyi joukko kansainvälisesti arvostettuja jazzmuusikoita kuten Dick Oatts, Ken Peplowski, Bobby Gordon, Perico Sambeat, Ignasi Terraza, Matthew Simon, sekä Esteve Pi. Yhtye julkaisi myös toisen levynsä Jazzing 2.

Vuonna 2012 julkaistiin dokumenttielokuva A film about kids and music jossa elokuvaohjaaja Ramon Tort kuvaa lasten saavutusten ohella myös musiikinopettaja Chamorron opetusmenetelmiä jazz-musiikin opetuksessa. Elokuva valittiin sarjassaan parhaaksi Lights. Camera. Help. -festivaalilla 2013 Teksasin Austinissa. Dokumenttielokuvan teon aikana nauhoitettiin myös bändin kolmas levy "Jazzing 3, Live at  el Palau de la Música".

Kaksiosainen CD/DVD levy "Jazzing 4 vol 1 & 2" nauhoitettiin vuosien 2012-13 aikana ja julkaistiin 2014. Levy "Jazzing 5" julkaistiin syksyllä 2015.

Maaliskuussa 2016 julkaistiin orkesterin 10-vuotisjuhlavuoden kunniaksi tehty kaksiosainen levy "Jazzing 6 2006-2016". Levyllä on selvästi aikaisempaa enemmän nopeatempoisia ja vaativia bebop-tyylisiä kappaleita.

Kokoonpano 
 Saksofonisektio: 2 alttosaksofonia (toinen niistä on monissa sovituksissa korvattu sopraanolla), 2 tenorisaksofonia sekä Baritonisaksofoni
 Pasuunasektio: 3 tenoripasuunaa, 1 bassopasuuna.
 Trumpettisektio: 4 trumpettia
 Rytmisektio: Piano, kitara/banjo, kontrabasso, rummut

Perinteisestä Big Band-kokoonpanosta poiketen bändin soittimiin kuuluu myös viulu sekä käyrätorvi, joka kuuluu pasuunasektioon.

Vuoden 2017 alussa bändiin kuului soittajia seuraavasti:
 7 saksofonistia (+ 2 toisena soittimena)
 4 trumpetistia (+1)
 6 pasunistia (+1 käyrätorvensoittaja) 
 Rytmisektio: 2 rumpalia, 1 kitaristi, 1 basisti, 3 pianistia

Lisäksi yksi Bändin puhaltajista soittaa soolosoittimena viulua.

Levytyksissä Sant Andreu Jazz Bandin kanssa soittaa ajoittain joitakin sen entisiä jäseniä (mm. pianisti Marc Martin, saksofonisti-laulaja Eva Fernández, trumpetisti-laulaja Andrea Motis).

Sant Andreu Jazz Bandin jäsenet esiintyvät jatkuvasti myös osana toisia kokoonpanoja ja muodostavat keskuudestaan omia pieniä kokoonpanoja.

Diskografia 
 2009: Jazzing: Live at Casa Fuster
 2010: Jazzing 2, live in Barcelona
 2011: Jazzing 3, live at el Palau de la Música, Mukana mm. trumpetisti Terell Stafford, pasunisti Wycliffe Gordon, saksofonisti Jesse Davis, trumpetisti/vokalisti Ricard Gili, kitaristi Josep Traver sekä rumpali Esteve Pi.
 2012 - 2013 Jazzing 4 vol.1 sekä Jazzing 4 vol. 2 (Mukana mm. saksofonistit Dick Oatts, Scott Robinson ja Scott Hamilton, pasunisti Victor Correa, trumpetisti-vokalisti Ricard Gili sekä pianisti Ignasi Terraza)
 2014: Jazzing 5 Mukana mm. saksofonistit Scott Robinson, Dick Oatts ja Perico Sambeat, pianisti Ignasi Terraza, kitaristi Josep Traver, trumpetisti Josep M. Farràs, pasunisti Toni Belenguer sekä basisti Curro Gálvez
 2016: Jazzing 6 vol. 1 , Jazzing 6 vol. 2 Mukana mm. saksofonistit Joel Frahm ja Luigi Grasso, pianisti Ignasi Terraza, kitaristi Josep Traver, pasunistit John Allred ja Toni Belenguer, trumpetisti Jon-Erik Kellso sekä rumpali Esteve Pi.
 2016: Joan Chamorro presents: La Magia de la veu & Jazz Ensemble, Joan Chamorro (Basso), Ignasi Terraza (piano), Josep Traver (kitara) ja Esteve Pi (rummut) sekä suppeat puhallinsektiot. Laulusolisteina 6 SAJB:n nykyistä ja entistä jäsentä.

Lähteet

Aiheesta muualla 
 http://santandreujazzband.blogspot.com/ 
Youtube:
 Sant Andreu Jazz Band & Jesse Davis: Easy Money (2011)
 Sant Andreu Jazz Band, Jesse Davis, Wycliffe Gordon: Undecided (2011)
 Sant Andreu Jazz Band, Ricard Gili, Wycliffe Gordon: Basin Street Blues (2011)
 Sant Andreu Jazz Band & Dick Oatts & Ignasi Terraza: Groovin' high (2013)
 Sant Andreu Jazz Band & DIck Oatts: So What (2013)
 Sant Andreu Jazz Band, Magali Datzira: Night and Day (2014)
 Sant Andreu Jazz Band, Luigi Grasso, Victor -Carrascosa: Candy (2015)
 Sant Andreu Jazz Band, John Allred, Toni Belenguer, Rita Payés, Joan Codina: Rita´s Rhytm (2015)
 Joan Chamorron Youtube-kanava 

Katalonian musiikki